Friedrich Wilhelm von Steuben

Friedrich Wilhelm Augustus baron von Steuben (1730–1794) var en tysk arméoffiser og general som tjenestegjorde sammen med George Washington i den amerikanske revolusjonskrigen. Han tilskrives æren for å ha lært de amerikanske troppene orden og disiplin, og anses som en av grunnleggerne av United States Army.  

Han ble født i Magdeburg i Preussen som sønn av ingeniørkapteinen Wilhelm Augustin Steuben (1699–1783) av den borgerlige familie Steube i Heldra. Allerede farfaren, Augustin Steube, som var en fattig prest, men allikevel ble gift med grevinne Charlotte Dorothea v. Efferen, hadde begynt å hevde, at han var en ektefødt v. Steuben, og selv bidro generalen i denne genealogiske svindel ved aktivt å tilveiebringe forfalskede stamtavler. Dette er på en grundig måte blitt avslørt ved kildekritikk osv. allerede i 1931 av den tyske historiker Hermann Stöbe i «General Steubens Herkunft» (Magdeburg 1931) (utgitt i bind 7 av «Jahrbuch der Historischen Kommission für die Provinz Sachsen und für Anhalt» - og utlagt på nettet ved «Danskernes Historie Online. Danske Slægtsforskeres Bibliotek»). 

Han reiste med sin far til Russland da kong Friedrich Wilhelm I av Preussen beordret ham til å tjenestegjøre for tsarina Anna av Russland. Etter at Friedrich II ble prøyssisk konge returnerte familien Steuben til Preussen i 1740.

Fjorten år gammel tjenestegjorde Friedrich Wilhelm som frivillig i den østerrikske arvefølgekrigen. I 1747, sytten år gammel, ble han Fahnenjunker i det prøyssiske infanteriregimentet Lestwitz og ble to år senere løytnant. Han tjenestegjorde og utmerket seg i syvårskrigen.

Han ble generaladjutant for frikorpset i 1754, men sluttet seg igjen til den regulære armeen i 1761 og ble en støtte for kong Fredrik den store i 1762. Han tok avskjed fra den prøyssiske tjenesten som den høyest dekorerte stabskaptein under Fredrik den store, og ble hoffmarskalk for fyrstene av Hohenzollern-Hechingen. I 1775 ble han oberst i badisk tjeneste. I 1777 overbeviste hans venn grev Saint-Germain, da fransk krigsminister, ham om å slutte seg til de amerikanske kolonistene, som trengte disiplin og instruksjon i militær taktikk. Steuben ankom Portsmouth, New Hampshire den 1. desember 1777 og tilbød sine tjenester til kongressen som frivillig. Den 23. februar 1778 ankom han Valley Forge for å  hjelpe å trene de amerikanske styrkene. I mai ble han utnevnt til generalinspektør med rang som generalmajor. 

Resultatene av hans arbeid viste seg tydelig under den neste kampanjen, særlig slaget ved Monmouth, hvor han tok kommandoen over soldatene til general Charles Lee, og slo de overlegne britiske styrkene til general Henry Clinton. Hans «reguleringer for De forente staters troppers orden og disiplin» (Regulations for the Order and Discipline of the Troops of the United States, 1779) var av stor verdi for den amerikanske hæren.

Han var medlem av krigsretten som dømte major John Andre i 1780, og etter general Horatio Gates' nederlag ved slaget i Camden ble han kommandant for distriktet Virginia, med spesielle ordrer om å samle, organisere, disiplinere og ekspeditere rekruttene for den sydlige armeen.


I april 1781 ble han etterfulgt av Marquis de La Fayette, og deltok senere i slaget ved Yorktown (1781).

Han ble amerikansk borger i 1783, og da han ble pensjonert slo han seg ned i New York, hvor han ble en av byens mest populære figurer. New York, Virginia, Pennsylvania og New Jersey gav ham gaver i form av land som takk for hans tjenester, og den amerikanske kongressen vedtok å gi ham en særlig gave i 1784 og dessuten en ærespensjon. Han døde i Steubenville, New York, oppkalt etter ham selv, i 1794.

To amerikanske krigsskip har båret navnet USS «Von Steuben», det samme gjør Von Steuben Day. En statue av ham står i Lafayette Park, like ovenfor Det hvite hus i Washington. I fødebyen Magdeburg er en gate oppkalt etter ham, og han æres under de årlige paradene Events of German pride i New York og Philadelphia. Han var en meget aktiv frimurer som ble opptatt i 1778 i «Trinity Lodge Nr. 12» i New York .

 Referanser 

Kategori:Tyske arméoffiserer
Kategori:Prøyssisk militærpersonell
Kategori:Personer fra USA født i Tyskland
Kategori:Personer fra Magdeburg
Kategori:Personer fra den østerrikske arvefølgekrigen
Kategori:Personer fra syvårskrigen
Kategori:Tyske generaler